VLADA REPUBLIKE HRVATSKE I HRVATSKA BISKUPSKA KONFERENCIJA


Na temelju članaka 15. i 17. Ugovora između Svete Stolice i Republike Hrvatske o pravnim pitanjima („Narodne novine – Međunarodni ugovori“, broj 3/97.) i radi provedbe članka 17. toga međunarodnog ugovora Vlada Republike Hrvatske i Hrvatska biskupska konferencija sklapaju sljedeći

DODATAK 
UGOVORU O CARITASU KATOLIČKE CRKVE U REPUBLICI HRVATSKOJ


UVODNE ODREDBE 
Članak 1. 

(1)	Ugovorne strane primjećuju neupitne pozitivne učinke koji su na polju socijalne djelatnosti u Republici Hrvatskoj nastupili uslijed sklapanja i primjene Ugovora o Caritasu Katoličke Crkve u Republici Hrvatskoj („Narodne novine“, broj 43/22., u daljnjem tekstu: „Ugovor“). 

(2)	Imajući u vidu odredbe članaka 25. i 32. Ugovora, a u nastojanju dodatnog unaprjeđenja socijalne djelatnosti u Republici Hrvatskoj, na korist najranjivijih pripadnika hrvatskoga društva, ugovorne strane odlučile su ovim Dodatkom izmijeniti pojedine odredbe Ugovora. 

PREDMET DODATKA 
Članak 2. 

(1)	Ugovorne strane sklapanjem ovoga Dodatka u cijelosti mijenjaju članak 29. Ugovora, na način da on ubuduće glasi:

„(1)	Na temelju i snagom ovoga Ugovora kao pravne osnove, a s obzirom na odredbe članka 17. stavka 4. Ugovora između Svete Stolice i Republike Hrvatske o pravnim pitanjima, Hrvatski Caritas stječe pravo na trajnu jednokratnu godišnju novčanu pomoć od Republike Hrvatske u iznosu od 2.000.000,00 eura (dva milijuna eura). Hrvatski Caritas ova će sredstva namjenski koristiti i usmjeravati za obavljanje karitativne i socijalne djelatnosti čiji su korisnici posebno ranjive i ugrožene skupine ljudi.

(2)	Nadalje, na temelju i snagom ovoga Ugovora kao pravne osnove, a s obzirom na odredbe članka 17. stavka 4. Ugovora između Svete Stolice i Republike Hrvatske o pravnim pitanjima, Hrvatski Caritas stječe pravo i na trajnu jednokratnu godišnju novčanu pomoć od Republike Hrvatske u iznosu od 4.154.885,00 eura (četiri milijuna sto pedeset četiri tisuće osamsto osamdeset pet eura). Hrvatski Caritas ova će sredstva namjenski koristiti i usmjeravati pravnim osobama Katoličke Crkve koje na području Republike Hrvatske kontinuirano obavljaju aktivnosti namijenjene prepoznavanju, sprječavanju i rješavanju problema i poteškoća pojedinaca i obitelji te poboljšanju kvalitete njihova života u zajednici. Iznos novčane pomoći iz ovoga stavka usuglašen je uzimanjem u obzir trenutnog doprinosa pravnih osoba Katoličke Crkve ublažavanju poteškoća radi kojih se novčana pomoć dodjeljuje.

(3)	Novčana pomoć iz stavaka 1. i 2. ovoga članka isplaćivat će se iz Državnog proračuna Republike Hrvatske s pozicije ministarstva nadležnog za poslove rada, mirovinskog sustava, obitelji i socijalne politike. Ona se može Hrvatskom Caritasu isplaćivati i u obrocima, ali to se mora učiniti unutar godine na koju se ta novčana pomoć odnosi.“.

ZAVRŠNE ODREDBE
Članak 3.

(1)	Sklapanje ovoga Dodatka ne mijenja, ne dopunjuje, niti dokida bilo koju odredbu Ugovora, izuzev onih za koje je to izrijekom predviđeno odredbama Dodatka. Dodatak i Ugovor ne mogu se tumačiti ni primjenjivati na način koji bi predstavljao umanjenje ili dokidanje prava koja svakoj ugovornoj strani pripadaju na temelju važećeg zakonodavstva Republike Hrvatske. 

(2)	Ovaj je Dodatak sastavljen u četiri jednaka primjerka, po dva za svaku ugovornu stranu.

(3)	Ugovorne strane sklapaju ovaj Dodatak potpisivanjem u znak suglasnosti.

(4)	Republika Hrvatska objavit će Dodatak u vlastitom službenom glasilu.

(5)	Hrvatska biskupska konferencija objavit će Dodatak u vlastitom službenom glasilu.

(6)	Dodatak stupa na snagu danom potpisivanja. Izmjene Ugovora izvršene ovim Dodatkom primjenjuju se i imaju puni pravni učinak i za cijelu godinu u kojoj je Dodatak sklopljen. 

